ระวังโจรบัตรเครดิต
อ้างอัพเกรดลูกค้าขอเอกสารส่วนตัวแอบเอาไปทำบัตรใหม่รูดปรื๊ดเพลิน
21 ส.ค. 2554

อ้างอัพเกรดลูกค้าขอเอกสารส่วนตัวแอบเอาไปทำบัตรใหม่รูดปรื๊ดเพลิน
ธนาคารเตือนลูกค้าบัตรเครดิตระวังแก๊งมิจฉาชีพอ้างอัพเกรดบัตร แต่นำเอกสารปลอมแปลงไปทำบัตรเครดิตใหม่ 
แหล่งข่าวจากคณะทำงานกลุ่มย่อยชมรมธุรกิจบัตรเครดิตสมาคมธนาคารไทย เปิดเผยว่า ลูกค้าที่ใช้บัตรเครดิตต้องระวังกลุ่มมิจฉาชีพที่สวมรอยอ้างเป็นพนักงานธนาคารติดต่อผ่านโทรศัพท์ให้เปลี่ยนบัตรเครดิต (อัพเกรด) โดยจะได้วงเงินที่สูงขึ้น จากนั้นมิจฉาชีพจะทำการขอเอกสารเพิ่ม มีทั้งให้ส่งทางแฟกซ์ และให้เจ้าหน้าที่มารับด้วยตัวเอง ก่อนจะนำเอกสารของลูกค้าไปปลอมลายเซ็น แล้วนำไปสมัครบัตรเครดิตใหม่กับธนาคารอื่นโดยที่ลูกค้าไม่รู้ตัว
ทั้งนี้ เมื่อนำเอกสารไปสมัครบัตรเครดิตกับธนาคารอื่น มิจฉาชีพก็จะระบุที่อยู่ในการรับบัตรทางไปรษณีย์ใหม่ โดยหาบ้านร้างแล้วไปรอรับจากไปรษณีย์ ซึ่งขบวนการนี้ไปรษณีย์ก็จะร่วมด้วย โดยมิจฉาชีพจะให้ค่าจ้างเล็กน้อย เนื่องจากรู้กันว่าเป็นบ้านร้าง ไม่มีคนอยู่ แต่คนกลุ่มนี้จะรู้เวลาไปรษณีย์มาส่งเอกสาร ก่อนนำบัตรเครดิตที่ได้ไปเปิดใช้
“ถ้ามีคนโทรศัพท์เข้ามาโดยบอกว่าเป็นพนักงานธนาคารจะอัพเกรดบัตรเครดิตให้เพื่อขอเอกสารใหม่ อยากเตือนให้ลูกค้าโทรศัพท์เข้าไปสอบถามธนาคารนั้นก่อนว่า มีเจ้าหน้าที่ชื่อนี้จริงหรือไม่ และจะมีการอัพเกรดบัตรเครดิตให้จริงหรือไม่ เพราะที่สมาคมธนาคารไทยเอะใจว่าเริ่มพบสิ่งผิดปกติคือ มีลูกค้าสอบถามกันเรื่องอัพเกรดบัตรมากขึ้น” แหล่งข่าวเปิดเผย




แหล่งข่าวเปิดเผยว่า มิจฉาชีพพวกนี้จะฉลาดในการติดตามข้อมูลข่าวสาร รู้ความเคลื่อนไหวของธนาคารพาณิชย์ หากเห็นธนาคารใดเพิ่งเริ่มให้บริการบัตรเครดิต หรือยังมีฐานบัตรไม่มาก ก็จะนำเอกสารของลูกค้าไปสมัคร ซึ่งจะทำให้ข้อมูลลูกค้าไม่ไปซ้ำกับธนาคารเดิมที่ลูกค้าถือบัตรอยู่ ทำให้เกิดการจับผิดได้
แหล่งข่าวเปิดเผยว่า กรณีการจับกุมนายดุสิต ราชประสิทธิ์ อายุ 28 ปี ปลอมลายเซ็น โดยนำเอกสารของลูกค้าไปสมัครบัตรเครดิตนั้น ก็เกิดจากการแอบอ้างว่าเป็นเจ้าหน้าที่ธนาคารจะทำการอัพเกรดบัตรเครดิตให้ ซึ่งในอดีตนายดุสิตเคยเป็นพนักงานขายบัตรเดรดิตให้กับธนาคารหลายแห่ง จึงมีฐานลูกค้าจำนวนมาก ลูกค้าที่รู้จักจึงเชื่อใจยอมให้เอกสาร และเชื่อว่าจะได้รับการอัพเกรดบัตรเครดิตจริง เนื่องจากที่ผ่านมาก็เคยทำบัตรเครดิตโดยยื่นเอกสารผ่านนายดุสิตมาก่อน แต่ลูกค้าไม่รู้ว่าปัจจุบันนายดุสิตไม่ได้เป็นเซลส์ขายบัตรเครดิตแล้ว 
อย่างไรก็ดี คดีนี้เชื่อว่าไม่ได้มีนายดุสิตคนเดียว แต่ทำร่วมขบวนการหลายคน ตอนนี้สมาคมธนาคารไทยได้ร่วมกับตำรวจเพื่อขยายผล เพราะพบว่าข้อมูลของลูกค้าเป็นพันรายถูกเก็บอย่างดี ทั้งชื่อ ที่อยู่ และเบอร์โทรศัพท์ ทั้งที่นายดุสิตได้เลิกเป็นพนักงานขายมานานแล้ว
วิธีป้องกันการสมัครบัตรเครดิตผ่านตัวแทนขายของธนาคาร เมื่อมีเจ้าหน้าที่มารับเอกสาร ลูกค้าควรขอสำเนาบัตรประชาชนของพนักงานคนนั้น หรืออาจจดชื่อและเลขบัตรพนักงาน เพราะหากเกิดปัญหาจะได้มีข้อมูลพนักงาน ตามตัวได้ถูกคน
นายชาติชาย พยุหนาวีชัย ผู้ช่วยกรรมการผู้จัดการ ธนาคารกสิกรไทย เปิดเผยว่า การให้เอกสารกับพนักงาน หรือการทำธุรกรรมต่างๆ ลูกค้าควรขีดฆ่าเขียนรับรองสำเนาเอกสาร โดยระบุว่าใช้เพื่อวัตถุประสงค์ใดให้ละเอียด รวมทั้งควรมีการจดชื่อพนักงาน และเลขที่ประจำตัวพนักงาน เพื่อติดต่อหากเกิดปัญหา และหากไม่มั่นใจว่าเป็นพนักงานของธนาคารจริงหรือไม่ ควรโทรศัพท์เข้ามาสอบถามโดยตรงกับธนาคาร
ทั้งนี้ปัจจุบันธนาคารใช้พนักงานขาย เป็นบริษัทลูกของธนาคารที่ชื่อว่า บริษัท โพรเกรส เอช อาร์ ไม่ได้ว่าจ้างบริษัทภายนอก พนักงานจะได้คอมมิชั่นเมื่อบัตรเครดิตได้รับการอนุมัติ
นายสรสิทธิ์ สุนทรเกศ ผู้ช่วยผู้ว่าการ ธนาคารแห่งประเทศไทย (ธปท.) กล่าวว่า ขณะนี้ ธปท.ยังไม่มีมาตรการมาดูแลลูกค้าธนาคารที่ถูกหลอกลวงกรณีดังกล่าวเป็นการเฉพาะ มีเพียงเกณฑ์การดูแลตรวจสอบภายในการทำงานโดยภาพรวมของธนาคารเท่านั้น เพื่อให้ธนาคารติดตามดูแลกระบวนการทำงานของบริษัทลูกหรือบริษัทภายนอก (เอ้าท์ซอร์ท)ที่มารับทำงานให้ ขณะเดียวกัน ธปท.ก็ขอความร่วมมือให้ธนาคารต่างๆ มีการดูแลระมัดระวังปัญหาเหล่านี้ด้วย ซึ่งธนาคารต่างๆ เองก็มีระบบดูแลการปฏิบัติงานที่ค่อนข้างรัดกุมอยู่แล้ว